Diari Oficial de la Generalitat Valenciana


Sumari del DOGV 3023, del 27-06-1997 (1997/8582)

ORDRE de 15 de juny de 1997, de la Conselleria d'Agricultura, Pesca i Alimentació, per la qual es dicten normes per a l'assignació de quantitats de referència de quota lletera procedents de la reserva nacional en la modalitat de lliurament a compradors.
-------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/06/15/(1)/dof/vci/html**

### Dades del document

Número de DOGV
:   3023

Data del DOGV
:   27-06-1997

Secció del DOGV
:   DISPOSICIONS GENERALS

Número del document
:   1997/8582


Data del document
:   15-06-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

ORDRE de 15 de juny de 1997, de la Conselleria d'Agricultura, Pesca i Alimentació, per la qual es dicten normes per a l'assignació de quantitats de referència de quota lletera procedents de la reserva nacional en la modalitat de lliurament a compradors. [97/X8582]  
En el Reial Decret 1.888/1991, de 30 de desembre, en el qual es considera un pla de reordenació del sector de la llet i dels productes lactis, s'estableixen, en el capítol V, els criteris que cal tenir en compte en l'assignació de les quantitats de referència procedents de la reserva nacional.  
A través del Reial Decret 154/1996 es va instrumentar un pla d'abandó definitiu i voluntari de la producció lletera. Per a l'aplicació a la Comunitat Valenciana, aquesta disposició es va transposar mitjançant l'Ordre de 25 de març de 1996, de la Conselleria d'Agricultura i Medi Ambient.  
Finalitzat el termini en què s'han aprovat els corresponents plans d'abandó que, a l'empara de les disposicions esmentades, s'han produït, escau efectuar l'assignació de les quantitats alliberades entre els ramaders de la Comunitat Valenciana que complisquen els requisits que s'estableixen en aquesta disposició.  
Per això, a proposta del director general de Desenvolupament Rural i Producció Agrària,  
ORDENE  
Article 1. Objecte i requisits dels beneficiaris  
Aquesta ordre té per objecte l'assignació de la quantitat de 373 t de llet en la modalitat de lliurament a compradors ("venda a indústries") entre els titulars d'explotacions de vacum lleter que ho sol·liciten, les explotacions dels quals radiquen a la Comunitat Valenciana i que complisquen els requisits següents:  
1. Exercir l'activitat i disposar de quantitat de referència assignada.  
2. Posseir la condició d'agricultor a títol principal com es defineix en l'apartat 6 de l'article 2 de la Llei 19/1995.  
3. No haver-se acollit als plans d'abandó definitiu de la producció de llet, finançats a càrrec dels fons de la Unió Europea, nacionals o autonòmics.  
4. No haver transferit quantitats de referència.  
5. Haver lliurat llet i productes lactis, com a mínim, pel 75% de la quantitat de referència durant els períodes 1995-96 i 1996-97 de taxa suplementària.  
Article 2. Limitacions  
Les quantitats de referència assignades a l'empara d'aquesta ordre no podran ser objecte de transmissió per venda o arrendament, ni de cessió temporal o abandó indemnitzat, i caldrà reintegrar-les a la reserva nacional quan el productor decidisca cessar en l'activitat o transferir totalment o parcialment la seua quantitat de referència. S'exceptuen del que s'estableix en el paràgraf anterior els casos d'herència i les transferències per donació sempre que es tracte de la mateixa explotació que tenia el productor anterior, i les quantitats de referència procedents de la reserva nacional restaran subjectes als requisits d'origen.  
Article 3. Puntuació i classificació de les sol·licituds  
1. D'acord amb el que s'estableix en l'article 15 del Reial Decret 1888/1991, la classificació de les sol·licituds per a l'assignació de quantitats de referència s'efectuarà d'acord amb el barem de puntuació següent:  
a) Explotacions ubicades a les zones agrícoles desfavorides definides en l'article 3 de la Directiva 75/268/CEE, del Consell: 1 punt.  
b) Agricultor jove, com es defineix en l'article 2.7 de la Llei 19/1995: 2 punts.  
c) Exercir la producció de llet com a activitat principal, entesa aquesta quan el 50 per cent de la renda, com a mínim, procedisca de la producció de llet en l'explotació: 3 punts.  
d) Haver efectuat o estar realitzant amb anterioritat a l'entrada en vigor d'aquesta ordre millores estructurals permanents que impliquen increment de la producció de llet a l'empara dels reials decrets 808/1987, 1887/1991 i 204/1996: fins 5 punts.  
e) Explotació que compleix els requisits de producció recollida i emmagatzematge higiènics de la llet: 1 punt.  
f) Agrupacions de productors agraris, SAT cooperatives, comunitats de béns i societats civils: 1 punt. Aquestes entitats no podran rebre, a més, la puntuació que s'estableix per als agricultors joves.  
2. En tot cas, les quantitats de referència individuals que s'assignaran a cada sol·licitant seran, com a màxim, equivalents al percentatge de la seua quantitat de referència individual com a venda a indústries, o per soci en el cas d'explotació associada, d'acord amb els estrats següents:  
menor o igual a 50.000 Kg: 50%  
de 50.001 a 200.000 Kg: 40%  
de 200.001 a 450.000 Kg: 30%  
de 450.001 a 600.000 Kg: 20%  
de 600.001 a 800.000 Kg: 10%  
Als ramaders amb quantitat de referència disponible superior a 800.000 Kg, se'ls assignarà, com a màxim, una quantitat igual a la que correspondrà als primers 800.000 Kg. Pel que fa a les entitats que se citen en la lletra f) de l'apartat anterior, la quantitat de referència es dividirà entre el nombre de membres de l'entitat a efectes de l'aplicació del percentatge màxim d'assignació.  
3. La distribució entre els productors de les quantitats de referència s'efectuarà tenint en compte la puntuació assolida. Amb aquesta finalitat, tots els expedients es detallaran pel nombre total de punts aconseguits, i es procedirà a la proposta d'assignació per ordre de puntuació de major a menor, fins que s'esgote la quantitat de referència disponible de 373 t. En cas que dos o més expedients tinguen la mateixa puntuació, es donarà preferència als productors que es troben en les circumstàncies següents. Per l'ordre que se cita:  
1. Que exercisca la producció de llet com a activitat principal, com es defineix en l'article 3, lletra c).  
2. Que haja efectuat les millores contemplades en l'article 3, lletra d).  
3. En cas de mantenir el mateix nivell de prioritat, es tindrà en compte l'edat del sol·licitant, o la mitjana d'elles en cas de tractar-se d'un grup, i es prioritzarà la més baixa.  
Article 4. Termini i documentació  
Les sol·licituds es formalitzaran en instància adreçada al director general de Desenvolupament Rural i Producció Agrària de la Conselleria d'Agricultura, Pesca i Alimentació.  
El termini de presentació serà de quinze dies hàbils a partir de l'entrada en vigor d'aquesta disposició.  
Les sol·licituds podran presentar-se en els registres de la Conselleria d'Agricultura, Pesca i Alimentació, i en tots aquells llocs previstos en la Llei 30/1992, de Règim Jurídic i del Procediment Administratiu Comú, i hauran d'anar acompanyades de la documentació següent:  
- Fotocòpia del DNI/CIF.  
- Fotocòpia íntegra de la declaració del IRPF de l'exercici de 1995.  
- Certificacions de la indústria sobre llet lliurada en els períodes 1995-96 i 1996-97.  
- Certificació oficial de compliment de condicions higièniques per al munyiment (si escau).  
- Còpia de la resolució oficial com a beneficiari d'ajudes estructurals permanents (si escau).  
- Fotocòpia compulsada de factures de llet lliurada durant l'any 1995 o certificat de l'empresa de recollida on conste la quantitat de quilograms de llet i l'import liquidat corresponent a 1995 (si escau).  
Article 5. Tramitació  
Una vegada avaluades les sol·licituds i d'acord amb el que es preveu en el Reial Decret 1.888/1991, es remetrà la proposta d'assignació, després de la notificació a les persones interessades, al director general de Producció i Mercats Ramaders del Ministeri d'Agricultura, Pesca i Alimentació.  
Article 6. Incompliment  
La falsedat de les dades consignades en la sol·licitud o de la documentació aportada donarà lloc a l'anul·lació de l'assignació, i se sancionarà d'acord amb la normativa vigent, sense perjudici de les responsabilitats de tota mena que se'n puguen derivar, especialment les relacionades amb l'aplicació de la taxa suplementària.  
DISPOSICIÓ FINAL  
Aquesta disposició entrarà en vigor l'endemà de la publicació en el Diari Oficial de la Generalitat Valenciana.  
València, 15 de juny de 1997  
La consellera d'Agricultura, Pesca i Alimentació,  
MARIA ÀNGELS RAMÓN-LLIN I MARTÍNEZ


Còpia Permalink ELI